വയനാട്ടുകുലവൻ

ഉത്തരകേരളത്തിൽ കെട്ടിയാടുന്ന ഒരു തെയ്യം ആണ് **വയനാട്ടു കുലവൻ**. തീയ്യർ സമുദായത്തിൽ പെട്ടവരുടെ പ്രധാന ആരാധനാമൂർത്തിയാണ് വയനാട്ടുകുലവൻ. വയനാട്ടുകുലവന്റെ പരികർമ്മിയായി എപ്പോഴും തീയ്യർ സമുദായത്തിൽ പെട്ട ആളാണുണ്ടാവുക. എന്നാൽ നമ്പ്യാർ തറവാടുകളിൽ വയനാട്ടുകുലവന്റെ സ്ഥാനങ്ങളും കോട്ടങ്ങളുണ്ട്. കോലത്തു നാട്ടിലെ എട്ടു സ്വരൂപങ്ങൾക്ക് കുലദൈവം വയനാട് കുലവൻ ആണെന്നാണ് തോറ്റം പാട്ടുകൾ പരാമർശിക്കുന്നത്. തീയ്യർ സമുദായത്തിൽ പെട്ടവർ വയനാട്ടുകുലവൻ ദൈവത്തെ **തൊണ്ടച്ചൻ ദൈവം എന്നും ** വിളിക്കാറുണ്ട്. പരമ്പരാഗതമായി വണ്ണാൻ സമുദായത്തിൽ പെട്ട ആളുകളാണ് ഈ തെയ്യം കെട്ടാറുള്ളത്. ഈ തെയ്യത്തിനു തോറ്റം, വെള്ളാട്ടം, തെയ്യം എന്നിങ്ങനെ മൂന്ന് ഭാഗങ്ങളുണ്ടാകും. ഈ തെയ്യം പ്രസാദമായി കവുങ്ങിൻ(കമുകിൻ) പൂവാണ് നൽകുക.

## തെയ്യങ്ങളുടെ സംസ്കൃതവൽക്കരണം

തെയ്യങ്ങൾ അടിസ്ഥാനപരമായി പ്രാദേശികമായ ഗോത്ര-ദ്രാവിഡ വിശ്വാസങ്ങളിൽ നിന്നും രൂപംകൊണ്ടവയാണ്. എന്നാൽ പിൽക്കാലത്ത് നടന്ന സംസ്കൃതവൽക്കരണത്തിലൂടെ (Sanskritization) ഈ ഗോത്രദൈവങ്ങൾ ഹൈന്ദവ ദേവതകളുടെ വകഭേദങ്ങളോ അവതാരങ്ങളോ ആയി പുനർനിർവചിക്കപ്പെട്ടു. ഇതിന്റെ ഭാഗമായി പല തെയ്യങ്ങളുടെയും യഥാർത്ഥ ഗോത്രപാരമ്പര്യം തമസ്കരിക്കപ്പെടുകയും അവയ്ക്ക് പുരാണങ്ങളുമായി ബന്ധിപ്പിച്ചുകൊണ്ടുള്ള പുതിയ ഐതിഹ്യങ്ങൾ നിർമ്മിക്കപ്പെടുകയും ചെയ്തു.

തെയ്യങ്ങളുടെ തോറ്റംപാട്ടുകൾ പലതും ഇത്തരത്തിൽ ഹൈന്ദവവൽക്കരണത്തിന്റെ ഭാഗമായി മാറ്റിയെഴുതപ്പെട്ടിട്ടുണ്ട്. ഇതിൽ ഏറ്റവും പ്രധാനപ്പെട്ടത് കോലാതിരി രാജാവിന്റെ നിർദ്ദേശപ്രകാരം മണക്കാടൻ ഗുരുക്കൾ നടത്തിയ പരിഷ്കാരങ്ങളാണ്. അക്കാലത്ത് നിലവിലുണ്ടായിരുന്ന ഗോത്രീയ സ്വഭാവമുള്ള ഏകദേശം പതിനെട്ടോളം തെയ്യങ്ങൾക്ക് (പതിനെട്ട് പടപ്പുകൾ) ഹൈന്ദവ പുരാണബന്ധം ഉൾപ്പെടുത്തിക്കൊണ്ടുള്ള തോറ്റങ്ങളും ആചാരങ്ങളും അദ്ദേഹം ചിട്ടപ്പെടുത്തി. ഇതോടെ ശൈവ-വൈഷ്ണവ സങ്കല്പങ്ങളിലേക്ക് ഈ പ്രാദേശിക ദൈവങ്ങൾ ലയിപ്പിക്കപ്പെടുകയും, തെയ്യങ്ങളുടെ സ്വതന്ത്രമായ ദ്രാവിഡ സ്വത്വം ഭാഗികമായി വിസ്മരിക്കപ്പെടുകയും ചെയ്തു.

## തൊണ്ടച്ചൻ
പൂർവീകൻ എന്നാണു തൊണ്ടച്ചൻ എന്ന വാക്കിന്റെ അർത്ഥം. സ്വകുടുംബത്തിലോ സ്വജാതിയിലോ പെട്ടവരും ഏതെങ്കിലും തരത്തിൽ പ്രാമുഖ്യമർഹിക്കുന്നവരുമായ പരേതരെ സങ്കൽപിച്ച് ആരാധിക്കുന്ന പതിവ് കോലത്തുനാട്ടിൽ ഉണ്ടായിരുന്നു. പൂർവികാരാധനയുടെ ഒരു രൂപമാണത്. പല സമുദായക്കാരും ഇങ്ങനെയുള്ള പൂർവികരെ “തൊണ്ടച്ചൻ” എന്ന പൊതു സംജ്ഞയിലാണ് സ്മരിക്കുന്നത്. തീയരുടെ ഗുരുകാരണവനായ തൊണ്ടച്ചനാണ്  **വയനാട്ടുകുലവൻ തെയ്യം**. വാണിയരുടെ ഒരു തൊണ്ടച്ചനാണ്  പൊന്ന്വൻ തൊണ്ടച്ചൻ. ഗുരുപൂജയിൽ പുലയർ മുൻപന്തിയിലാണ്. മാടായി കാരികുരിക്കൾ (പുലി മറഞ്ഞ തൊണ്ടച്ചൻ ) അവരുടെ തൊണ്ടച്ചൻമാരിൽ പ്രമുഖനാണ്. *വെള്ളുകുരിക്കൾ*, *മരുതിയോടൻ കുരിക്കൾ*, *തേവര് വെള്ളയൻ*, *വട്ട്യൻപൊള്ള* തുടങ്ങി അനേകം കാരണവൻമാരെ അവർ പൂജിച്ചു പോരുന്നു.  രാജശാസന ലംഘിച്ച് നായാട്ടിനുപോകയും പിന്നീട് സ്വയം വെടി വെച്ച് മരിച്ച് ശിവതേജസ്സിൽ ലയിക്കുകയും ചെയ്ത നായരായ ഒരു തൊണ്ടച്ചനെ ആരാധിക്കുന്നവരുണ്ട്. വടവന്നൂരിലുള്ള തൊണ്ടച്ചൻ കോട്ടം ഈ ദേവതയുടെ സ്ഥാനമാണ്.

## പുരാവൃത്തം

​നീലി മാഡത്തിങ്കല് തറവാട്ടിലെ തമ്മരവി അമ്മയുടെ മകൻ ആയിട്ട് ആണ് വയനാട് കുലവൻ ജനിച്ചത്. നായാട്ടിലും കള്ള് കുടിക്കുന്നതിലുമാണ് കുലവൻ തന്റെ ഭൂരിഭാഗം സമയവും ചെലവഴിച്ചിരുന്നത്. ഭൂമിയിൽ മദ്യം ലഭ്യമല്ലാതിരുന്ന ഒരു കാലത്ത്, തന്റെ പിതാവിനു വേണ്ടി 'കദളീവനത്തിൽ' സൂക്ഷിച്ചിരുന്ന അഷ്ടമധുകലശം കുടിക്കാൻ കുലവൻ തീരുമാനിച്ചു.
​തന്റെ വിഹിതം കുടിക്കാൻ ശ്രമിച്ച കുലവന്റെ മുന്നിൽ പിതാവ് ക്രോധത്തോടെ പ്രത്യക്ഷപ്പെട്ടു. ശേഷിച്ച കാലം മുഴുവൻ അന്ധനായി കഴിയട്ടെ എന്ന് അദ്ദേഹം തന്റെ മകനെ ശപിച്ചു. നിമിഷനേരം കൊണ്ട് കുലവന് കാഴ്ച നഷ്ടപ്പെട്ടു. തന്റെ പ്രവർത്തിയിൽ ഖേദിച്ച കുലവൻ 
കരുണയ്ക്കായി അപേക്ഷിച്ചു. മകനോട് പശ്ചാത്താപം തോന്നിയ പിതാവ് രണ്ട് വെള്ളിപ്പൊന്ന് കണ്ണുകൾ നൽകി. എന്നാൽ അവ ധരിച്ചിട്ടും കുലവന് ഒന്നും കാണാൻ കഴിഞ്ഞില്ല, കാഴ്ച തിരികെ ലഭിക്കാൻ അദ്ദേഹം വീണ്ടും പിതാവിനോട് അപേക്ഷിച്ചു. പിതാവ് അദ്ദേഹത്തിന് ഒരു തിരികോൽ (കത്തുന്ന ചീളുകൾ ഉള്ള വടി) നൽകുകയും അതിന്റെ വെളിച്ചത്തിൽ ലോകത്തെ കാണാൻ ആവശ്യപ്പെടുകയും ചെയ്തു.
​പിതാവ് നൽകിയ വസ്തുക്കളുമായി കുലവൻ തന്റെ യാത്ര ആരംഭിച്ചെങ്കിലും നിരവധി ബുദ്ധിമുട്ടുകൾ നേരിട്ടു. ഒടുവിൽ ദേഷ്യം വന്ന കുലവൻ ആ വെള്ളിക്കണ്ണുകളും തിരികോലും 'വടക്കുമുന്നിറാൻ മഹാപർവതത്തിലേക്ക്' എറിഞ്ഞു. കണ്ണുകൾ ഹോമകുണ്ഡത്തിലും, തിരികോൽ 'ആദിപറമ്പൻ കണ്ണന്റെ' മുറ്റത്തുമാണ് ചെന്ന് വീണത്. തന്റെ കുലത്തിൽ ആ തിരികോൽ പ്രതിഷ്ഠിക്കാൻ കുലവൻ കണ്ണനോട് ആവശ്യപ്പെട്ടു. അന്നുമുതൽ "വയനാട്ട് കുലവൻ" ഒരു ദൈവമായി ആരാധിക്കപ്പെട്ടു പോരുന്നു, പ്രത്യേകിച്ച് ഹിന്ദു 'തീയ്യർ' സമുദായത്തിൽപ്പെട്ടവർക്കിടയിൽ.
thumb|200px|left|വയനാട്ടു കുലവൻ തെയ്യത്തിന്റെ വെള്ളാട്ടം
 

thumb|200px|വയനാട്ടു കുലവൻ

യാത്രാ പ്രിയനായ കുലവൻ വടക്കോട്ട് യാത്ര ചെയ്ത്  കേളന്റെ വീട്ടിലെത്തി. കുലവന്റെ ദൈവിക ശക്തി തിരിച്ചറിഞ്ഞ കേളൻ **തൊണ്ടച്ച**നെന്നു വിളിച്ചു സൽക്കരിച്ചു. ഇതിനെ അനുസ്മരിക്കുന്നതാണ്  കണ്ടനാർ കേളൻ തെയ്യത്തിന്റെ **[[ബപ്പിടൽ]]** ചടങ്ങ്. 

കോട്ടപ്പാറ വീട്ടിൽ വയനാട്ടു കുലവൻ വാണിരുന്ന കാലത്ത് തറവാട്ടിൽ അതി ഭക്തനായ കുഞ്ഞിക്കോരൻ എന്ന കാരണവർ ജീവിച്ചിരുന്നു. കുഞ്ഞിക്കോറനെ അമരക്കാരനാക്കി കുലവൻ കൂടെ ചേർത്തു് **കോരച്ചൻ തെയ്യ**മാക്കി. കാരണവർ മരിച്ചപ്പോൾ കാരണവരേയും ഈ തറവാട്ടിൽ തെയ്യമാക്കി സങ്കൽപ്പിക്കുന്നു.

ഈ ദൈവം വാണവർകോട്ടയിൽ എഴുന്നള്ളിയതായും, ദൈവത്തിന്റെ കോലം കെട്ടിയാടണമെന്നും അവിടുത്തെ വാഴുന്നവർക്ക് സ്വപ്നമുണ്ടായി. അപ്രകാരമാണ് വയനാട്ടുകുലവൻ തെയ്യം കെട്ടിയാടാൻ തുടങ്ങിയതത്രെ.

വയനാട്ടുകുലവന്റെ ഉരിയാട്ടം അതീവ രസകരമാണ്. തമാശരൂപത്തിൽ ഗൌരവമായ കാര്യങ്ങൾ പറയുന്ന ശൈലിയാണ് വയനാട്ടുകുലവന്റേത്.

വളരെ അർത്ഥവത്തായ ഇത്തരം വാചകങ്ങളാണ് ഭക്തർക്ക് അനുഗ്രഹം നൽകികൊണ്ട് വയനാട്ടുകുലവൻ തെയ്യം പറയാറ്.

## വേഷം
പൊയ്ക്കണ്ണ്, മുളം ചൂട്ട്, ചെറിയ തിരുമുടി, മുഖമെഴുത്ത് വട്ടക്കണ്ണിട്ട്, വട്ടത്തിലുള്ള മുഖമെഴുത്ത് ഇതൊക്കെയാണ് വേഷവിതാനം. 
## ആചാരം
thumb|200px|വയനാട്ടു കുലവൻ തെയ്യം

കണ്ണൂർ ജില്ലയിലെ പലഭാഗങ്ങളിലും എല്ലാ വർഷവും വയനാട്ടുകുലവൻ തെയ്യം കെട്ടിയാടുമെങ്കിലും, കാസർഗോഡ് ജില്ലയിൽ വയനാട്ടുകുലവൻ ദൈവ കെട്ട് വളരെ വർഷം കൂടുമ്പോൾ മാത്രമേ ആഘോഷിക്കാറുള്ളൂ. പെരുങ്കളിയാട്ടം പോലെ വമ്പിച്ച ഒരു പരിപാടിയായാണ് വയനാട്ടുകുലവൻ ദൈവ് കെട്ട് നടക്കുക. 

3 ദിവസങ്ങളായി നടക്കുന്ന ദൈവം കെട്ടിന് മുന്നോടിയായി മറയൂട്ട് , കൂവം അളക്കൽ, അടയാളം കൊടുക്കൽ അതിനു ശേഷം കലവറ നിറക്കൽ തുടങ്ങിയ പരിപാടികൾ ഉണ്ടാവും. കലവറ നിറച്ചാൽ തേങ്ങ, പച്ചക്കറികൾ, കായക്കുലകൾ എന്നിവ നാട്ടുകാർ എത്തിയ്ക്കും.അരി മാത്രമെ വാങ്ങുകയുള്ളു. വിവിധ സംഘങ്ങളായി കാട്ടിലേക്ക് നായാട്ടിനു പോകുകയും കാട്ടുപന്നിപോലുള്ള കാട്ടുമൃഗങ്ങളെ വേട്ടയാടി കൊണ്ടുവരികയും ചെയ്യും. വളരെ അനുഷ്ഠാനങ്ങളോടു കൂടിയാണ് ഇത്തരം ചടങ്ങുകൾ നടത്തുക. ഇത്തരം മൃഗനായാട്ട് കേരള സർക്കാർ ഔദ്യോഗികമായി നിരോധിച്ചിട്ടുണ്ടെങ്കിലും ഇന്നും നിർബാധം തുടരുന്നുണ്ട് , , .

കാർന്നോൻ, കോരച്ചൻ, കണ്ടനാർകേളൻ തുടങ്ങിയ തെയ്യങ്ങൾ കെട്ടിയാടിയ ശേഷമാണ് വയനാട്ടുകുലവൻ തെയ്യം വരുന്നത്.

## കലവറ നിറയ്‌ക്കൽ
thumb|200px|വയനാട്ടു കുലവൻ
മൂന്നു ദിവസങ്ങളിലായാണ് തെയ്യം കെട്ടിയാടുന്നത്. കലവറ നിറയ്ക്കൽ അതിനു മുന്നോടിയായി നടക്കുന്ന ഒരു ചടങ്ങാണ്. മൂന്നു ദിവസങ്ങളിലും അവിടെ എത്തുന്നവർക്ക് ഉച്ചയ്‌ക്കും രാത്രിയിലും അന്നദാനം ഉണ്ടായിരിക്കും. ഇതിനാവശ്യമായ പച്ചക്കറികളും അരിസാധനങ്ങളും മറ്റും മുൻകൂട്ടി കലവറയിൽ എത്തിക്കുന്ന ചടങ്ങാണ് കലവറനിറയ്‌ക്കൽ. ഒരു പ്രത്യേക ദിവസം തെരഞ്ഞെടുത്ത് നാടിന്റെ വിവിധ ഭാഗങ്ങളിൽ നിന്നായി ഭക്തജനങ്ങൾ ഒന്നിച്ച് സാധനസാമഗ്രികൾ കൊണ്ടുവരുന്ന ചടങ്ങാണിത്. ചെണ്ടമേളത്തോടെ വരിവരിയായി സ്ത്രീജനങ്ങളാണ് ഈ ചടങ്ങിനു മുന്നിട്ടിറങ്ങുന്നത്.

## ചിത്രശാല

File:Thondachan Theyyam Ettikulam, Kannur 58.jpg|തൊണ്ടച്ചൻ തെയ്യം, എട്ടിക്കുളം
File:Thondachan Theyyam Ettikulam, Kannur 26.jpg|തൊണ്ടച്ചൻ തെയ്യം, എട്ടിക്കുളം
File:Thondachan Theyyam Ettikulam, Kannur 30.jpg|തൊണ്ടച്ചൻ തെയ്യം, എട്ടിക്കുളം


## അവലംബം
* കളിയാട്ടം, സി.എം.എസ്.ചന്തേര
* നാടൻ പാട്ടു മഞ്ജരി, ഡോ.എം.വി.വിഷ്ണു നമ്പൂതിരി
*തെയ്യത്തിലെ ജാതിവഴക്കം, ഡോ.സഞ്ജീവൻ അഴീക്കോട്
*കെ. വിനോദ് ചന്ദ്രൻ, മാതൃഭൂമി കാഴ്ച സപ്ലിമെന്റ്, ഡിസംബർ 3, 2010


വിഭാഗം:തെയ്യങ്ങൾ